Kristen Touborg (SF), 2006-04-04:
Vi er i dag vidner til noget så sjældent som en tilståelsessag fra regeringens og Dansk Folkepartis side.
For de har de sidste 2 år trods advarsler fra kommunalpolitikere, kommunale eksperter og oppositionen påstået, at kommunalreformen vil være udgiftsneutral.
Men med indgåelsen af tillægsaftalen med KL og fremsættelsen af det her lovforslag, så indrømmer de jo nu i realiteten, at kommunalreformen har påført kommunerne en række ekstraudgifter, i første omgang til de øgede vederlag og udgifter, som følger overflytningen af skatteopgaverne.
Til næste år får udgifterne nok endnu et hak opad, når øgede it-udgifter m.m. indløber i kommunerne, men den tid, den sorg.
Vi skal i hvert fald nok få syn for sagen og stigende udgifter på bordet.
Det er jeg ikke i tvivl om.
Men på trods af regeringens begyndende indrømmelser af øgede kommunaludgifter, vil SF alligevel stemme nej til lovforslaget.
Fttmo070.fm Page 5367
Monday, May 29, 2006 9:56 AM
For det første mener vi stadig, det var helt uacceptabelt, at regeringen tvang kommunerne til at genåbne budgetterne i december og truede dem med nye sparerunder, når der dels var tale om mindre overskridelser af budgetaftalerne, dels var tale om, at budgetoverskridelserne som allerede nævnt kunne forklares som et resultat af de ekstra udgifter som følge af regeringens og Dansk Folkepartis kommunalreform og den almindelige demografiske udvikling med flere udgifter til bl.a. ældre og skolebørn.
For det andet er Danmark inde i en sund økonomisk udvikling, hvor det private forbrug nærmest eksploderer.
Derfor er der ingen speciel grund til at stramme det offentlige forbrug.
Og for det tredje mener vi, at forudsætningen for, at man kan forsætte med budgetsamarbejdet regeringen og kommunerne imellem, er, at man indbygger nogle rimelige forudsætninger, således at man ikke tvinger mange kommuner ud i besparelser i en tid, hvor regeringen og Dansk Folkeparti ikke holder sig tilbage, når der her fra Folketingets talerstol skal gives løfter på ældreog skoleområdet.
Det er nødvendigt, at man kan give kommunerne et økonomisk råderum netop i de her tider, for her hen over sommeren og det tidlige efterår skal de kommuner ud i den næste ubehagelige sparerunde, der handler om tilpasning af de forskellige serviceniveauer i de sammenbragte kommuner.
Her skal i sagens natur klippes en hæl og hugges en tå, og hvis kommunerne i forvejen er pressede, kommer vi til at opleve endnu flere besparelser bl.a. på skole- og ældreområdet.
Derfor kan vi selvfølgelig ikke give regeringen og Dansk Folkeparti hånds- og halsret over de kommunale budgetter, som det vil blive tilfældet med det her lovforslag.
Afslutningsvis vil jeg tillade mig at løfte pegefingeren over for flertallet og desværre også Det Radikale Venstre, som med indgåelse af udligningsreformen også har accepteret skattestoppet.
Hvis man fortsætter den udhuling af kvaliteten af de offentlige serviceopgaver, som er tilfældet i disse år i daginstitutioner, på skoler og sygehuse, så risikerer man, at opbakningen til den danske velfærdsstat bliver undergravet, for så vil den rigeste fjerdedel og for så vidt også middelklassen i endnu større omfang vælge de offentlige tilbud fra til fordel for private skoler, sygehuse m.m. Er det virkelig den udvikling, flertallet ønsker?